### Resume

Kolding og [adresse] har modtaget en ansøgning fra Better Energy om etablering af et solcelleanlæg mellem Mads Skov og [adresse], som kræver udarbejdelse af kommuneplantillæg og lokalplan. Projektområdet er på 347 ha, hvoraf 218 ha skal bruges til anlægget. Heraf ligger 89 ha i Vejle Kommune. De resterende arealer bruges til stier, stitunnel, hundeskov, fritlægning af vandløb og etablering af vådområder. Forvaltningen foreslår igangsætning af den planlægningsmæssige proces, der omfatter afholdelse af en debatfase for at indhente ideer og forslag til den videre planlægning samt igangsætning af lokalplan.

### Sagsfremstilling

Projektets indhold

![](data:image/png;base64...)

Figur 1: Kort over hele projektområdet og lokalplanområdet i Vejle Kommune

Kolding og [adresse] har modtaget en ansøgning om miljøvurdering fra Better Energy om etablering af et solcelleanlæg mellem Mads Skov og [adresse], som kræver udarbejdelse af kommuneplantillæg og lokalplan.

Projektområdet er samlet set på 347 ha, se bilag 1. 218 ha skal bruges til opstilling af solceller, hvoraf de 89 ha ligger i Vejle Kommune, se bilag 2. De resterende arealer skal bruges til naturmæssige og rekreative tiltag såsom stier, stitunnel, hundeskov, fritlægning af vandløb og etablering af vådområder.

Solcelleanlægget består af solpaneler og mindre transformere med en højde på op til 3,5 m over eksisterende terræn. Centralt i området etableres teknikbygning, transformere og udstyr til at koble strømmen på det overordnede el-net. Den maksimale bygningshøjde er 7,5 m, når der ses bort fra nødvendige lynfangsmaster, som vil være højere. Solcellepanelerne er anti-refleksbehandlede og vil blive placeret på stativer i lige, parallelle rækker.

For at mindske anlæggets påvirkning af landskabet etableres flere-rækkers beplantningsbælter i en bredde af mindst 5 meter. Den endelige placering og udformning af beplantningsbælter afklares i lokalplanprocessen.

Anlægget vil kunne producere 248.000 MWh om året, hvilket svarer til ca. 50.000 husstandes årlige el-forbrug. I Vejle Kommune forventes anlægget at kunne producere ca. 101.000 MWh, hvilket svarer til 364 TJ. Målet for lokalt produceret vedvarende energi fra solceller og vindmøller i Vejle Kommune i 2030 er 1900 TJ. Den del af solcelleanlægget, der ligger i Vejle Kommune vil dermed kunne producere 19 % af den målsatte energiproduktion fra sol og vind.

Der har været afholdt borgermøde i efteråret 2021, hvor oplægget til solcelleprojektet blev præsenteret for borgerne. Oplægget er udarbejdet af en arbejdsgruppe bestående af lokale borgere, Better Energy samt Kolding og [adresse].

Planlægningsmæssige forhold:

Arealet ligger i landzonen, og projektet kræver på grund af sin størrelse kommuneplantillæg og lokalplan med tilhørende miljørapport. Bygherre skal desuden udarbejde en miljøkonsekvensrapport for det konkrete projekt. Af praktiske årsager udarbejdes der én samlet rapport, der både udgør miljørapport og miljøkonsekvensrapport. Formålet er at beskrive projektets og planernes miljømæssige konsekvenser og mulige gener for mennesker, natur, landskab og andre interesser i det åbne land.

Kommuneplantillægget udlægger et rammeområde til solcelleanlæg og fastlægger bestemmelser for lokalplanen. I forhold til den konkrete sag foreslår forvaltningen, at kommunerne udarbejder hver sit kommuneplantillæg for arealudlæg i de to kommuner.

Lokalplanen fastlægger de nærmere bestemmelser for byggeriets placering og udbredelse, adgangsveje, beplantning m.m. For at fremskynde processen har bygherre ønsket, at der laves én lokalplan for det samlede projektområde. Forvaltningen foreslår, at ønsket imødekommes.

Debatfase og afgrænsningsnotat:

Ved større ændringer af kommuneplanen skal kommunen afholde en offentlig høring, ide-fase eller debatfase, hvor der indkaldes idéer og forslag til det videre planlægningsarbejde. Kommunen fastlægger selv høringsperiodens længde.

Der er udarbejdet et udkast til et debatoplæg, se bilag 3. Debatoplægget indeholder en beskrivelse af projektet og de planlægningsmæssige forhold. Oplægget indeholder også kommunernes vurdering af, hvilke miljøemner miljøvurderingen skal fokusere på. Endelig foreslås en række spørgsmål, som kunne være relevante at søge svar på i forhold til projektet. Der kan komme ændringer til det endelige debatoplæg, da Kolding Kommune har andre ønsker til de viste visualiseringer.

Inden kommunerne igangsætter arbejdet med miljøvurdering, skal der udarbejdes et afgrænsningsnotat, der er et oplæg til miljøvurderingsrapportens indhold og detaljeringsgrad. Afgrænsningsnotatet skal i offentlig høring, og forvaltningen foreslår, at det offentliggøres samtidig med debatoplægget.

Økonomiudvalget har kompetencen til at igangsætte debatfasen. Forvaltningen foreslår, at projektet igangsættes med offentliggørelse af debatoplægget og afgrænsningsnotatet i en 14-dages periode.

Høringsperiode:

Jævnfør planloven skal høringsperioden for en lokalplan vurderes fra sag til sag i forhold til at tillade rimelig tid til inddragelse af offentligheden. Udgangspunktet er en minimumsfrist på 4 uger, dog 2 uger for mindre lokalplaner, og 8 uger for lokalplaner med tillæg der har været i fordebat. Høringsperioden for lokalplanen og tillægget med miljøkonsekvensvurdering og miljøvurdering er 8 uger jævnfør planloven, da miljøkonsekvensvurdering og miljøvurdering er komplekse og omfattende dokumenter, der har særlig interesse for offentligheden.

Overtagelsespligt/Frafaldserklæring:

Lokalplanområdet forbliver i landzone, og en frafaldserklæring er derfor ikke nødvendig.

### Sagens videre forløb

Beslutning om afholdelse af debatfase i forhold til kommuneplantillægget træffes af Økonomiudvalget.

### Klima og resiliensvurdering

Anlægget vil kunne producere 248.000 MWh om året, hvilket svarer til ca. 50.000 husstandes årlige el-forbrug. I Vejle Kommune forventes anlægget at kunne producere ca. 101.000 MWh, hvilket svarer til 364 TJ. Målet for lokalt produceret vedvarende energi fra solceller og vindmøller i Vejle Kommune i 2030 er 1900 TJ. Den del af solcelleanlægget, der ligger i Vejle Kommune vil dermed kunne producere 19 % af den målsatte energiproduktion fra sol og vind.

### Teknik- og Miljødirektøren indstiller,

|  |  |
| --- | --- |
| at | udarbejdelse af forslag til lokalplan nr. 1363, tillæg nr. 18 og miljøvurdering igangsættes og |
| at | Teknisk Udvalg anbefaler Økonomiudvalget, at debatoplæg og afgrænsningsnotat sendes i offentlig høring i en 14-dages periode. |

### Beslutning

Godkendt.